ไฟนอลแฟนตาซี

***ไฟนอลแฟนตาซี*** (; ) เป็นเกมชุดแฟนตาซีแนวเล่นตามบทบาท สร้างขึ้นโดยฮิโรโนบุ ซากางูจิ พัฒนาขึ้นและถือสิทธิ์โดยบริษัทสแควร์เอนิกซ์ (ก่อนหน้าคือสแควร์) เกมหลักภาคแรกวางจำหน่ายในญี่ปุ่นเมื่อปี ค.ศ. 1987 และตามด้วยอีก 14 ภาคหลักนับแต่นั้นเป็นต้นมา เกมชุดนี้ถูกยังถูกพัฒนาแตกแขนงออกเป็นแนวย่อยต่าง ๆ มากมาย ทั้ง เกมแอ็กชันเล่นตามบทบาท (ARPG), เกมออนไลน์แบบเล่นตามบทบาท (MMORPG), เกมแข่งความเร็ว (Racing), เกมยิงจากบุคคลที่สาม (TPS), เกมต่อสู้ เป็นต้น และยังมีการดัดแปลงเป็นสื่อประเภทอื่นอาทิ อนิเมะ, มังงะ และนวนิยาย 

ไฟนอลแฟนตาซีแต่ละภาคหลักมีการดำเนินเรื่องเป็นของตัวเอง มีตัวละครหลักและสถานที่แตกต่างกันไปตามแต่ละภาค แต่ทุกภาคจะถูกเชื่อมโยงหากันด้วยรายละเอียดเล็กน้อยบางอย่าง เช่น เครื่องจักรกล, พาหนะ และชื่อตัวละครบางตัว เป็นต้น เนื้อเรื่องแต่ละภาคนอกจากจะมุ่งเน้นไปที่วีรชนกลุ่มหนึ่งเข้าต่อสู้กับฝ่ายอธรรมแล้ว ยังแฝงไปด้วยบทสะท้อนความสัมพันธ์ระหว่างตัวละครในแง่มุมต่าง ๆ บ่อยครั้งที่พบว่าชื่อบางชื่อในเกมถูกนำมาจากประวัติศาสตร์, ภาษา, สถานที่, วัฒนธรรมประชานิยม ตลอดจนเรื่องปรัมปราจากทั่วทุกมุมโลก โครงสร้างของเกมแต่ละภาคยังมีระบบการต่อสู้หรือแผนที่คล้ายกัน

วีดีโอเกมชุด *ไฟนอลแฟนตาซี* ประสบความสำเร็จทั่งในแง่เสียงวิจารณ์เชิงบวกและยอดขาย ปัจจุบันมียอดขายรวมแล้วกว่า 144 ล้านฉบับทั่วโลก กลายเป็นหนึ่งในเกมชุดขายดีที่สุดตลอดกาล เกมชุดนี้มีกิตติศัพท์ในด้านความคิดสร้างสรรค์ที่แปลกใหม่ รวมถึงเพลงประกอบโดยโนบูโอะ อูเอมัตสึ เช่นกัน เกมชุดนี้ถือเป็นกำลังสำคัญในการขับเคลื่อนอุตสาหกรรมวีดีโอเกมของญี่ปุ่น

## ประวัติ
[thumb|170px|[ฮิโรโนบุ ซากางูจิ ผู้สร้างเกมไฟนอลแฟนตาซี]]
บริษัทสแควร์ (Square) ได้เริ่มเข้ามาสู่ธุรกิจวิดีโอเกมในช่วงกลางของยุค 1980 เพื่อพัฒนาเกมสวมบทบาท (RPG) สำหรับเครื่องเกมนินเทนโดฟลอปปีดิสก์ (FDS) ซึ่งเป็นอุปกรณ์แผ่นดิสก์เสริมภายนอกเพื่อเล่นแผ่นดิสก์สำหรับเครื่องเกมนินเทนโด (NES) จนกระทั่งใน ค.ศ. 1987 ความนิยมในเครื่องเกมฟลอปปีดิสก์ได้เสื่อมถอยลงจนบริษัทสแควร์ต้องประสบกับวิกฤตล้มละลาย และในขณะนั้นเอง ฮิโรโนบุ ซากางูจิ นักออกแบบเกมของสแควร์ก็เริ่มสร้างเกมสวมบทบาทแนวแฟนตาซีใหม่ในรูปแบบตลับเกมแฟมิคอม ซึ่งได้รับแรงบันดาลใจจากเกมดราก้อนเควสต์ของบริษัทเอนิกซ์ (Enix) 

ซากางูจิวางแผนไว้ว่าจะวางมือหลังจากสร้างเกมนี้เป็นเกมสุดท้าย เขาจึงตั้งชื่อเกมนั้นว่า *ไฟนอลแฟนตาซี* และเกมนี้จะเป็นเกมสุดท้ายของบริษัทสแควร์อีกด้วย แต่บางคนก็เชื่อกันว่าทางบริษัทสแควร์เป็นฝ่ายตั้งชื่อเกมนี้เอง มิใช่ตัวซากางูจิ แต่เขายืนยันเองว่าเกมได้ชื่อนี้เพราะเขาจะวางมือ อย่างไรก็ตาม *ไฟนอลแฟนตาซี* หาได้เป็นความมหัศจรรย์ครั้งสุดท้ายสมชื่อ เกมนี้ได้พลิกวิกฤตเป็นโอกาสให้กับทั้งบริษัทสแควร์และซากางูจิ และยังสร้างเงินจำนวนมหาศาล

ซึ่งเรื่องราวข้างต้นเป็นเรื่องที่มีการแต่งเสริมขึ้นมา ซึ่งฮิโรโนบุ ซาคากุจิ ได้บรรยายที่มหาวิทยาลัยริตสึเมกัง เมื่อวันที่ 23 พฤษภาคม ค.ศ. 2015 ว่าประสบปัญหาในช่วงการพัฒนาเนื่องมาจากข้อจำกัดของเครื่องแฟมิคอม ส่วนชื่อ Final Fantasy นั้นมาจากความต้องการใช้คำย่อ "FF" ซึ่งออกเสียงในภาษาญี่ปุ่นว่า "เอฟุเอฟุ" (エフエフ) แล้วฟังดูน่าสนใจ เริ่มแรกจะใช้ชื่อเกมว่า *Fighting Fantasy* แต่ชื่อนี้ถูกจดทะเบียนใช้งานไปก่อนแล้ว จึงเปลี่ยนมาเป็น *Final Fantasy* แทน

จากความสำเร็จของภาคแรก สแควร์ก็เร่งผลิตเกมภาคใหม่ออกมา แต่ต่างจากภาคแรก *[[ไฟนอลแฟนตาซี II]]* มีเป็นตัวละครใหม่ทั้งหมด แต่ยังคงดำเนินเรื่องราวตามแนวหลักเหมือนกับภาคแรก ซึ่งเกมในภาคต่อ ๆ มาก็ดำเนินเรื่องตามแนวหลักนี้เช่นกัน *ไฟนอลแฟนตาซี* ในแต่ละภาค จะแนะนำให้ผู้เล่นได้รู้จักกับโลกใหม่และระบบการเล่นใหม่ เกมในแต่ละภาคจะมีเนื้อเรื่องที่แตกต่างและไม่ต่อเนื่องกัน ยกเว้น *[[ไฟนอลแฟนตาซี X-2]]* ในปีค.ศ. 2003 (หลังควบกิจการกับเอนิกซ์) ซึ่งเป็นเรื่องราวต่อจากตอนจบของ *[[ไฟนอลแฟนตาซี X]]* ไฟนอลแฟนตาซี ได้ให้แนวทางสำหรับสแควร์เองในการผลิตเกมและภาพยนตร์ที่มีเนื้อหาเกี่ยวเนื่องอีกหลายเกม รวมทั้งยังเป็นตัวอย่างแนวทางให้เกม RPG อื่น ๆ อีกหลายเกม

## ผลิตภัณฑ์
### เกม
เกมแรกสุดของ *ไฟนอลแฟนตาซี* วางจำหน่ายในประเทศญี่ปุ่นเมื่อวันที่ 18 ธันวาคม ค.ศ. 1987 เกมหลักภาคต่อมาถูกสร้างขึ้นโดยมีเนื้อเรื่องที่ไม่เกี่ยวข้องกับภาคก่อนหน้า เกมไฟนอลแฟนตาซีจำนวนมากได้รับการแปลเพื่อวางตลาดทวีปอเมริกาเหนือ, ยุโรป และออสเตรเลีย ทั้งแบบลงเครื่องเล่นเกม, พีซีคอมพิวเตอร์ และเกมโทรศัพท์ เกมหลักภาคล่าสุดของไฟนอลแฟนตาซีคือ *[[ไฟนอลแฟนตาซี XVI]]* ซึ่งวางจำหน่ายในเดือนมิถุนายน ค.ศ. 2023 ขณะเดียวกัน ทางบริษัทก็ได้ทำการรีเมคหรือรีมาสเตอร์เกมในภาคเก่า ๆ หลายเกมสำหรับเครื่องเล่นเกมยุคใหม่หรือในโทรศัพท์สมาร์ทโฟน

### ภาคหลัก

ไฟนอลแฟนตาซีสามภาคแรกถูกวางจำหน่ายบนเครื่องเกมนินเทนโด (NES) เกมภาคแรกวางตลาดญี่ปุ่นในปี ค.ศ. 1987 และตลาดอเมริกาเหนือในปี ค.ศ. 1990 และกลายเป็นเกมที่สร้างแรงบันดาลใจใก้แก่เกมแนวสวมบทบาท (RPG) บนเครื่องเกมจำนวนมาก มีการนำไปลงเครื่องเกมอื่น ๆ อีกในเวลาต่อมา เกมภาคสองวางตลาดญี่ปุ่นในปี ค.ศ. 1988 และเกมภาคสามวางตลาดญี่ปุ่นในปี ค.ศ. 1990

หลังจากนั้นเกมได้ย้ายขึ้นมาสำหรับเครื่องซูเปอร์ นินเทนโด เอ็นเตอร์เทนเมนต์ ซิสเทม (SNES) โดยเริ่มจากเกมภาคสี่ในปี ค.ศ. 1991 และทำตลาดในสหรัฐอเมริการวมถึงตลาดโลกในชื่อ *ไฟนอลแฟนตาซี 2* ภาคที่ 5 ในปี ค.ศ. 1992 และภาคที่ 6 ในปีค.ศ. 1994 โดยทำตลาดในสหรัฐอเมริกาในชื่อ *ไฟนอลแฟนตาซี 3* หลังจากนั้นกระบวนการเปิดตัวเกมถูกเปลี่ยนใหม่ทั้งหมดพร้อมกับการย้ายขึ้นมาสำหรับเครื่อง เพลย์สเตชัน (PSone) โดยเริ่มจากภาค 7 ในปี ค.ศ. 1997 ซึ่งนับเป็นการเปลี่ยนแปลงครั้งใหญ่ของไฟนอลแฟนตาซีที่เปิดตัวในรูปแบบเกม 3 มิติ พร้อมฉากหลังแบบพรีเรนเดอร์ จากนั้นภาค 8 เปิดตัวในปี ค.ศ. 1999 พร้อมกับปรับภาพกราฟิกให้ดูสมจริงและรีดประสิทธิภาพของเครื่องเพลย์สเตชันออกมามากยิ่งขึ้น และภาค 9 เปิดตัวในปี 2000 เป็นภาคที่กลับสู่จุดยืนเดิมของเกมแต่ยังคงด้วยเทคนิคการนำเสนอภาพแบบ 3 มิติ เช่นเดียวกับภาค 7 และภาค 8

จากนั้นเกมได้ย้ายขึ้นมาสำหรับเครื่องเพลย์สเตชัน 2 โดยเริ่มจากภาค 10 ในปี ค.ศ. 2001 ซึ่งนับเป็นเกมแรกของไฟนอลแฟนตาซีที่มีภาคย่อยในตัวเองคือภาค X-2 ในปี ค.ศ. 2003 ภาค 11 ในปี ค.ศ. 2002 นับเป็นเกมออนไลน์แบบ MMORPG เกมแรกในตระกูล และนับเป็นเกมภาคหลักแรกที่ลงให้กับเครื่องเอกซ์บอกซ์ 360 และพีซี และภาค 12 ในปี ค.ศ. 2006 ที่ภาคนี้เริ่มมีการนำโลกเดิมของเกมภาคก่อน ๆ กลับมาใช้อีกครั้ง หลังจากที่ตลอด 11 ภาคที่ผ่านมา มักจะมีเพียงแค่แก่นเรื่อง หรือองค์ประกอบบางอย่างที่ถูกนำกลับมาใช้เท่านั้น

หลังจากนั้นสแควร์เอนิกซ์ได้ประกาศพัฒนาซีรีส์ย่อย *[[แฟบูลาโนวาคริสตัลลิส: ไฟนอล แฟนตาซี|แฟบูลา โนวา คริสตัลลิส - ไฟนอล แฟนตาซี XIII]]* ที่จะชูโรงเป็น "ตำนานคริสตัลบทใหม่" ล้างภาพจำเดิม ๆ ของซีรีส์และมุ่งเป้าไปยังอนาคตมากขึ้น โดยเริ่มจากซีรีส์เรือธงคือภาค 13 ในปี ค.ศ. 2009 เป็นเกมภาคหลักแรกที่ลงให้กับเครื่องเพลย์สเตชัน 3 และเกมหลักที่ 2 ที่ลงให้กับเครื่องเอกซ์บอกซ์ 360 และมีภาคย่อยอีกสองเกมคือ XIII-2 และไลท์นิงรีเทิร์น จากนั้นกระบวนการพัฒนาเกมก็เริ่มปรากฎปัญหาโดยเริ่มจากภาค 14 ในปี ค.ศ. 2010 ที่เป็นเกมออนไลน์ตัวที่ 2 และลงให้กับพีซีอย่างเดียว แต่การเปิดตัวเกมภาคนี้กลับได้รับเสียงตอบรับในแง่ลบอย่างมากจน นาโอกิ โยชิดะ ประกาศขอปิดเกมชั่วคราว เพื่อนำเกมกลับไปพัฒนาใหม่เป็น *ไฟนอลแฟนตาซี XVI: อะ เรียม รีบอร์น* ใน ค.ศ. 2013 ที่ครั้งนี้นอกจากพีซีแล้ว ยังเปิดตัวเกมให้กับเครื่องเพลย์สเตชัน 3 ด้วย และนับจากนั้นก็ไม่มีเกมไฟนอลแฟนตาซีภาคหลักเปิดตัวอีกจนกระทั่งใน ค.ศ. 2013 สแควร์เอนิกซ์ได้นำเกม *ไฟนอลแฟนตาซี เวอร์ซัส XIII* กลับมาเปิดตัวใหม่ในฐานะภาคหลักที่ 15 แต่การพัฒนาตัวเกมล่าช้ามากนับตั้งแต่การเปิดตัวครั้งแรกใน ค.ศ. 2006 และใช้เวลาพัฒนาเกมถึง 10 ปีใน ค.ศ. 2016 โดยเปิดตัวให้กับเครื่องเพลย์สเตชัน 4 และเอกซ์บอกซ์วัน แต่ก็ได้รับเสียงตอบรับในแง่ลบโดยเฉพาะความไม่สมจริงของเนื้อเรื่อง ทำให้สแควร์เอนิกซ์เปิดตัวเนื้อเรื่องเสริมในฐานะเนื้อหาดาวน์โหลดเพิ่มเติมจำนวน 5 ชุด เพื่อประกอบเนื้อเรื่องให้สมบูรณ์มากขึ้น ภาคนี้นับเป็นเกมหลักแรกของไฟนอลแฟนตาซีที่ออกแบบมาเป็นเกมแนวแอคชันอาร์พีจีตามสมัยนิยม และมีเนื้อหาดาวน์โหลดเพิ่มเติมให้บริการ

ภาคหลักล่าสุด ภาค 16 เปิดตัวใน ค.ศ. 2022 และวางจำหน่ายใน ค.ศ. 2023 ให้กับเครื่องเพลย์สเตชัน 5 นับเป็นเกมหลักภาคแรกของไฟนอลแฟนตาซีที่ได้รับเรตติง Mature จาก ESRB และ D จาก CERO (เกมที่มีเนื้อหาเหมาะสำหรับผู้เล่นอายุ 17 ปีขึ้นไป) โดยนาโอกิ โยชิดะ ชูว่าภาคนี้คือไฟนอลแฟนตาซีที่เนื้อหาดาร์คที่สุดเท่าที่สแควร์เอนิกซ์เคยทำมา

## สัญลักษณ์หลักของไฟนอลแฟนตาซี
แม้ว่า *ไฟนอลแฟนตาซี* ในแต่ละภาคจะมีเรื่องราวและระบบการเล่นต่างกัน แต่ก็มีสิ่งที่มีอิทธิพลหลัก ๆ ต่อรูปลักษณ์ของเกมเหมือน ๆ กันในทุกภาค เช่น ประวัติศาสตร์ ความเชื่อ เรื่องลึกลับ บางอย่างในเกม เช่น มอนสเตอร์ ไอเท็ม สิ่งของบางสิ่ง ตัวละครบางตัว ก็วนเวียนมาให้เห็นในเกือบทุกภาค และเป็นสิ่งที่ *ไฟนอลแฟนตาซี* ขาดมิได้ ถ้าขาดไป กลิ่นอายและเสน่ห์ของเกมก็คงจะจืดจาง
* **เรือเหาะ** - สิ่งประดิษฐ์ที่ใช้เป็นพาหนะขนาดใหญ่ ทำให้เราสามารถบินข้ามฟาก ไปยังที่ต่าง ๆ ในแผนที่โลกของภาค ๆ นั้น ๆ ได้อย่างสะดวกรวดเร็ว และไม่ต้องต่อสู้กับมอนสเตอร์ขณะเดินทาง นอกจากเป็นพาหนะแล้ว เรือเหาะยังเป็นคีย์ดำเนินเรื่องในเกือบทุกภาค ที่สังเกตได้ชัดใน ไฟนอลแฟนตาซี IV และ ไฟนอลแฟนตาซี IX บางครั้ง เรือเหาะก็ขับเคลื่อนโดยใบพัดขนาดยักษ์ หรือบอลลูน หรือเป็นยานอวกาศเลยก็มี
* **ประเภทตัวละคร หรือ ระบบอาชีพ** - ตัวละครที่บังคับได้อาจจะเป็น นักรบ นักเวทมนตร์ขาว นักเวทมนตร์ดำ พระ หรือขโมย ในบางภาคที่ผู้เล่นไม่สามารถเลือกประเภทของตัวละครที่จะเล่นได้ เพราะเป็นตัวละครดำเนินเรื่องหลัก นอกจากนี้ ใน ไฟนอลแฟนตาซี III, ไฟนอลแฟนตาซี V และ ไฟนอลแฟนตาซี แทคติกส์ ได้มีระบบ Job ให้เปลี่ยนประเภทของตัวละครได้ในขณะต่อสู้ด้วย แต่ใน ไฟนอลแฟนตาซี X-2 เรียกระบบ Job ว่า Dressphere ในแต่ละ Job และตัวละครก็จะมีอาวุธในตำนานที่ต้องเสาะหาในระหว่างเล่นเพื่อให้ตัวละครมีความสามารถสูงสุด เช่น ดาบมาสะมุเนะ ของนักรบ และ คาถาอัลทิม่าของนักเวทย์ดำ เป็นต้น
* **เวทมนตร์** - เวทมนตร์ใน ไฟนอลแฟนตาซี จะถูกแบ่งแยกเป็นสำนักเวทย์ต่าง ๆ ซึ่งมักตั้งชื่อตามสี เช่น มนต์ขาว ใช้สำหรับช่วยเหลือและรักษาผู้อื่น มนต์ดำ ใช้สำหรับโจมตี ในขณะที่ มนต์แดง ได้รวมคุณสมบัติช่วยเหลือและโจมตีเข้าไว้ด้วยกัน ต่อมาได้มีการเพิ่ม มนต์น้ำเงิน (บางครั้งเรียกว่า การเรียนรู้ Lore หรือทักษะคู่ต่อสู้ Enemy Skill) ใช้สำหรับเลียนแบบการโจมตีของคู่ต่อสู้ มนต์เวลา เช่น Haste มนต์แรงโน้มถ่วง เช่น Demi มนต์ที่ใหม่ที่สุดในขณะนี้ คือ มนต์เขียว ซึ่งปรากฏใน ไฟนอลแฟนตาซี X-2 โดยใช้ชื่อว่า Sing และจะมีความสำคัญมากขึ้นใน ไฟนอลแฟนตาซี XII
* **การติดสถานะ และการรักษา** - การติดสถานะต่างๆ ระหว่างการต่อสู้จะทำให้ตัวละครมีความสามารถลดลง เช่น การใบ้ทำให้ไม่สามารถใช้มนต์ได้ การติดพิษทำให้เสียพลังชีวิตในเวลาที่กำหนด การสับสนทำให้โจมตีพลาด การกลายเป็นหินทำให้ไม่สามารถทำอะไรได้เลย สำหรับการรักษา ต้องใช้ไอเท็มเฉพาะสำหรับแต่ละอาการ เช่น Echo Screen รักษาการใบ้ Soft รักษาการกลายเป็นหิน หรืออาจใช้มนต์ขาวก็ได้ เช่น Esuna หรือ Panacea เป็นต้น
* **มอนสเตอร์** - ในทุก ๆ ภาคตั้งแต่ภาค 3 เป็นต้นมา เราจะเห็นสัตว์ประหลาด ที่เราสามารถ ใช้ หรือ ต่อสู้ด้วยเหมือน ๆ กัน เช่น เจ้าตัวที่เราทุก ๆ คน รู้จักมักคุ้นมากที่สุด โจโคโบะ หรือ มูเกิล ซึ่งเป็นเหมือนตัวช่วยและผู้นำทาง ทั้งยังมีหน้าตาที่น่ารัก น่าเอ็นดู และเป็นขวัญใจของแฟน ๆ ไฟนอลแฟนตาซีอีกด้วย และมอนสเตอร์ที่ออกมาเกือบทุกภาค เช่น ทอนเบอร์รี่ และ แคคทัวร์ นอกจากนี้ยังมี Summoned Monsters (หรือ Espers Guardian Forces Eidolons หรือ Aeons ที่เรียกต่างกันแล้วแต่ภาค) ที่เราสามารถอัญเชิญออกมาเพื่อช่วยต่อสู้ได้ เช่น  Bahamut Shiva Ifrit Leviathan และ Ramuh ที่ออกมาให้เห็นในเกือบทุกภาคตั้งแต่ภาค 3 เป็นต้นมา
* **ชื่อตัวละคร** - ในเรื่องจะมาจากตำนานเทพเจ้าของหลายๆตำนาน เช่น กิลกาเมช หรือ แร็กนาร็อก จะทำให้เห็นว่า หลายตัวละครมีออกมาบ่อยซึ่งบางครั้งจะเป็นตัวละครเดิม หรือตัวละครใหม่แต่ใช้ชื่อร่วมกัน ที่โผล่มาบ่อยที่สุดในทุกภาคตั้งแต่ ไฟนอลแฟนตาซี II เป็นต้นมา ต้องยกแชมป์ให้ ซิด (Cid) แม้ในแต่ละภาคชื่อจะเหมือนกัน แต่ไม่ได้เป็นคนเดียวกัน เพียงแค่จะมีลักษณะร่วม คือ เป็นเจ้าของ นักประดิษฐ์ ไม่ก็คนขับเรือเหาะ แม้ในภาพยนตร์ Final Fantasy: The Spirits Within ก็ยังมี ซิด (Sid) เพียงแค่สะกดคนละแบบ นอกจากนี้ Biggs กับ Wedge 2 คู่หู ที่เอาชื่อมาจากสตาร์วอรส์ ก็มีให้เห็นใน ไฟนอลแฟนตาซี VI, ไฟนอลแฟนตาซี VII, ไฟนอลแฟนตาซี VIII และ ไฟนอลแฟนตาซี X-2 Gogo (ไฟนอลแฟนตาซี V และ ไฟนอลแฟนตาซี VI) กิลกาเมช (ไฟนอลแฟนตาซี V, ไฟนอลแฟนตาซี VIII และ ไฟนอลแฟนตาซี IX) Lonewolf นักล้วงกระเป๋า (ไฟนอลแฟนตาซี V และ ไฟนอลแฟนตาซี VI) และ Sara (ไฟนอลแฟนตาซี I, ไฟนอลแฟนตาซี III, และ Final Fantasy IX)
* **พล็อตเรื่อง** - เนื้อเรื่องในแต่ละภาคมักเกี่ยวกับเหตุการณ์ต่าง ๆ เช่น กลุ่มคนที่รวมกันเพื่อต่อต้านอิทธิพลทั้งด้านเศรษฐกิจ การเมือง และศาสนา หรือสิ่งชั่วร้ายที่จะทำลายล้างโลก หรือความแตกต่างระหว่างธรรมชาติและเทคโนโลยี พล็อตเรื่องที่เป็นที่นิยมอีกอย่างหนึ่ง คือ เนื้อเรื่องที่เกี่ยวกับ คริสตัล พลังทั้ง 4 ของโลก ที่ถูกควบคุมโดยคริสตัล ซึ่งเนื้อเรื่อง มักให้เราหาสาเหตุที่ว่า ทำไมโลกจึงปันป่วน, คริสตัลหายไปไหน, ตามหาคริสตัลคืนกลับมา (ไฟนอลแฟนตาซี I, ไฟนอลแฟนตาซี III, ไฟนอลแฟนตาซี IV, ไฟนอลแฟนตาซี V, ไฟนอลแฟนตาซี IX, และ ไฟนอลแฟนตาซี XI) อีกทั้งในภาคพิเศษ (Final Fantasy Mystic Quest and Final Fantasy Crystal Chronicles)
* **กิล** (อังกฤษ: **Gil**; ญี่ปุ่น: **ギル**, *กิรุ*) เป็นสกุลเงินในเกม**ไฟนอลแฟนตาซี** โดยในบางครั้งจะใช้สัญลักษณ์ ย่อในภาษาอังกฤษว่า **G.**

กิลสามารถใช้ในการซื้อของเหมือนใช้เป็นเงินทั่วไป โดยรวมไปถึงการซื้ออาวุธ ไอเทม และอุปกรณ์เสริมต่างๆ โดยเงินกิลปกติจะได้รับมาจากการต่อสู้กับศัตรู และเมื่อชนะจะได้เงินในหน่วยกิลมาขึ้นอยู่กับความแข็งแกร่งของศัตรู 

ในเกมภาค 5 และภาค 6 ได้มีความสามารถพิเศษของตัวละครในเกม คือการขว้างเหรียญเพื่อโจมตีศัตรู แสดงให้เห็นถึงลักษณะของเหรียญกิล โดยมีลักษณะสีทองและมีรูตรงกลาง ซึ่งมีลักษณะใกล้เคียงกับเงินเยนของประเทศญี่ปุ่น

## งานออกแบบฝ่ายศิลป์
งานออกแบบศิลป์ รวมทั้งตัวละครและมอนสเตอร์ ตั้งแต่ ไฟนอลแฟนตาซี I จนถึง ไฟนอลแฟนตาซี VI นั้นเป็นผลงานของ โยชิทากะ อามาโนะ ศิลปินชาวญี่ปุ่น และในภาคต่อมาจนถึง ไฟนอลแฟนตาซี X ได้รับช่วงงานต่อโดย เท็ตสึยะ โนมูระ เว้นแต่ใน ไฟนอลแฟนตาซี IX ที่เป็นผลงานของ ชูโค มุราเซะ ผู้ออกแบบตัวละครเรื่อง กันดั้มวิง และใน ไฟนอลแฟนตาซี XII งานออกแบบฝ่ายศิลป์ได้เป็นของ อากิฮิโกะ โยชิดะ ที่ได้ฝากผลงานไว้ใน ไฟนอลแฟนตาซี แท็คติกส์ อย่างไรก็ตาม  แม้ว่าในไฟนอลแฟนตาซียุคใหม่ จะไม่ใช้ผลงานของ อ.โยชิตากะ อามาโนะ เป็นหลักแล้ว แต่ก็ยังมีภาพลายเส้นสไตล์เฉพาะตัวของเขา ช่วยเพิ่มสีสันและความคลากสิก แทรกอยู่ตลอดมา

## ดนตรี
โนบุโอะ อุเอมัตสึ ได้รับหน้าที่นักประพันธ์เพลงหลัก ในชุดเกม *ไฟนอลแฟนตาซี* ตลอดมา จนเกษียณตัวเองในเดือนพฤศจิกายน พ.ศ. 2547 ผลงานเพลงของเขายังคงเป็นที่คุ้นหูและจดจำใน *ไฟนอลแฟนตาซี* ทุกภาคที่ผ่านมา อุเอมัทซึ ยังได้ร่วมกับนักดนตรีร็อกตั้งวง ชื่อ "นักเวทย์ดำ" (The Black Mages) ออกอัลบั้มเพลง *ไฟนอลแฟตาซี* ซึ่งเรียบเรียงใหม่ 2 อัลบั้ม นักประพันธ์เพลงที่ได้ร่วมงานใน *ไฟนอลแฟนตาซี* ยังมี มาซาชิ ฮามาอุสุ และ จุนยะ นากาโนะ
ในปี พ.ศ. 2547 ได้มีการแสดงคอนเสิร์ต *ไฟนอลแฟนตาซี* 2ครั้ง ซึ่งประสบความสำเร็จเป็นอย่างดี นอกจากนี้ เพลงประกอบเกม *ไฟนอลแฟนตาซี* ยังโด่งดังนอกประเทศ ญี่ปุ่น จนวง ลอนดอนซิมโฟนีออเคสตร้า ได้นำเพลงจาก *ไฟนอลแฟนตาซี* ไปเล่นด้วย และในเดือนพฤศจิกายน พ.ศ. 2546 อเมริกันออนไลน์ได้เปิดสถานีวิทยุเพื่อเล่นเพลงจาก *ไฟนอลแฟนตาซี* โดยเฉพาะ และในเว็บไซต์ที่เกี่ยวกับเกม ยังมี เพลงประกอบให้ดาวน์โหลดกันทั้งในรูปแบบ MIDI และ MP3

## อ้างอิง

## ดูเพิ่ม
* แร็กนาร็อก (ไฟนอล แฟนตาซี) - อุปกรณ์ในไฟนอลแฟนตาซี
* โยชิทากะ อามาโนะ - ผู้ร่วมออกแบบตัวละครในไฟนอลแฟนตาซี
* กิล - สกุลเงินในไฟนอลแฟนตาซี

## เกมที่เกี่ยวข้อง
* Ehrgeiz
* คิงดอมฮารตส์

## แหล่งข้อมูลอื่น
* SQUARE-ENIX - เว็บไซต์บริษัท SQUARE-ENIX ผู้สร้างเกม ไฟนอลแฟนตาซี
* Thai Final Fantasy  - เว็บไซต์รวมแหล่งข้อมูล ข่าวสาร ไฟนอลแฟนตาซี ในประเทศไทย
* All Final Fantasy - เว็บไซต์ชุมชนผู้ชื่นชอบ ไฟนอลแฟนตาซี ในประเทศไทย
* Video Final Fantasy - ''วิดีโอเกมส์ ไฟนอลแฟนตาซี'
* FF Compendium
* Final Fantasy Series-The world classic RGP games series


หมวดหมู่:เกมชุดของสแควร์เอนิกซ์
หมวดหมู่:วิดีโอเกมเล่นตามบทบาท